Svisslendingar unnu sín fimmtu gullverðlaun í alpagreinum á vetrarólympíuleikunum í Beijing í nótt. Michelle Gisin varð þá Ólympíumeistari í alpatvíkeppni.
Í alpatvíkeppni fara keppendur fyrsta eina ferð í bruni og svo aðra ferð í svigi og gildir samanlagður tími. Keppendur þurfa því að vera fjölhæfir skíðamenn, góðir bæði í hraðagreinum og tæknigreinum. Samanlagður tími Michelle Gisin var 2:25,67 mín. Tími hennar var rúmlega sekúndu betri en samanlagður tími Wendy Holdener frá Sviss sem vann gullið. Bronsið fór til hinnar ítölsku Federicu Brignone. Þetta voru þriðju gullverðlaun svissneskra kvenna í alpagreinum á leikunum. Áður hafði Corinne Suter unnið brunið og Lara Gut-Behrami risasvigið. Þá höfðu Beat Feuz frá Sviss unnið brun karla og Marco Odermatt unnið stórsvigið. Gullverðlaun Svisslendinga í alpagreinunum eru því orðin fimm af þeim tíu sem keppt hefur verið um. Alls eru verðlaun Sviss í alpagreinum á leikunum orðin níu. Eina keppnisgrein alpagreinanna sem eftir er, er blönduð liðakeppni.
Fimm lið tryggðu sig áfram í 8-liða úrslit bikarkeppni karla í handbolta í gærkvöld. Bikarmeistarar Vals unnu HK. Haukar slógu út Gróttu. KA hafði betur á móti Stjörnunni í fjörlegum leik. Mistök á ritaraborði Stjörnunnar urðu þó enn einu sinni, en komu líklega ekki að sök. Víkingur burstaði Vængi Júpiters 31-19 og Selfoss lagði ÍR, 33-29. Í kvöld mætast Kórdrengir og ÍBV og á föstudag Hörður og FH. Áður hafði Þór tryggt sinn farseðil í 8-liða úrslit, en þau verða leikin um helgina. Í kvöld verða fjórir leikir spilaðir í 1. umferð bikarkeppni kvenna í handbolta. Fjölnir/Fylkir tekur á móti ÍBV. ÍR mætir Gróttu, Selfoss leikur við Hauka og Afturelding og HK eigast við í beinni útsendingu RÚV klukkan hálfátta. Leik FH og Stjörnunnar var frestað til mánudags vegna kórónuveirusmita.
Í úrvalsdeild kvenna í körfubolta í gærkvöld burstuðu Haukar Val, 97-71. Keflavík lagði Breiðablik, 73-58, og Fjölnir vann Grindavík, 90-66.
Þá voru tveir leikir spilaðir í 16-liða úrslitum Meistaradeildar Evrópu í fótbolta í gærkvöld. Liverpool vann 2-0 útisigur á Inter Mílanó og Salzburg og Bayern München skildu jöfn, 1-1.
